[pic] | COMISIA COMUNITĂŢILOR EUROPENE |

Bruxelles, 26.3.2009

COM(2009) 150 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

EXPUNERE DE MOTIVE

Acordul interinstituțional din 17 mai 2006[1] permite mobilizarea Fondului european de ajustare la globalizare (FEG), prin intermediul unui mecanism de flexibilitate, în limita unui plafon anual de 500 milioane de euro, peste rubricile bugetare corespunzătoare din cadrul perspectivei financiare. Regulile de eligibilitate aplicabile contribuțiilor din acest fond sunt prevăzute în Regulamentul (CE) nr. 1927/2006 al Parlamentului European și al Consiliului[2].

Serviciile Comisiei au examinat în detaliu solicitările prezentate de Spania în conformitate cu Regulamentul (CE) nr.1927/2006, în special cu articolele 2, 3, 4, 5 și 6. La inițiativa acestora, Comisia propune mobilizarea asistenței tehnice în conformitate cu articolul 8 din Regulamentul (CE) nr. 1927/2006.

Cele mai importante elemente ale evaluărilor sunt rezumate după cum urmează:

Cazul EGF/2008/004 ES/Castilla y Léon și Aragón

1. Solicitarea autorităților spaniole a fost primită de Comisie la data de 29 decembrie 2008 și completată prin informații suplimentare la data de 8 ianuarie, 17 și 23 februarie 2009. Solicitarea se baza pe criteriile specifice de intervenție prevăzute la articolul 2 litera (b) din Regulamentul (CE) nr. 1927/2006 al Parlamentului European și al Consiliului de instituire a Fondului european de ajustare la globalizare și a fost prezentată în termenul stabilit de 10 săptămâni, prevăzut la articolul 5 din regulamentul în cauză.

2. Spania a înaintat această solicitare în temeiul criteriului de intervenție menționat la articolul 2 litera (b) din Regulamentul FEG, care prevede concedierea într-o perioadă de 9 luni a cel puțin 1 000 de salariați, într-o diviziune din NACE 2 Rev. 2[3] (nomenclatorul statistic al activităților economice), dintr-o regiune sau două regiuni învecinate la nivelul NUTS 2 (nomenclatorul unităților teritoriale de statistică). În solicitare se aduc dovezi privind concedierea a 1 082 persoane în douăsprezece din întreprinderile clasificate în diviziunea 29 din NACE 2 Rev. 2 („fabricarea de autovehicule, remorci și semi-remorci”), toate fiind localizate în două regiuni învecinate la nivelul NUTS II în timpul celor nouă luni de referință (de la data de 31 ianuarie la 31 octombrie 2008).

3. Analiza legăturii dintre concedieri și modificările majore din structura comerțului mondial se bazează pe informațiile care urmează. Spania susține că pentru nouă dintre întreprinderile care fac reduceri de personal, concedierile sunt efectul creșterii importurilor de autovehicule și de componente pentru acestea în Comunitate și al scăderii cotei de piață comunitară privind producția de autovehicule. Pentru restul de trei întreprinderi care fac reduceri de personal, de asemenea afectate de deteriorarea poziției privind producția comunitară de autovehicule pe piața mondială, concedierile sunt efectul direct al delocalizării producției în țări din afara Comunității: Lear Corporation își mută producția din Avila în Maroc, Iberian Nissan Motor din Avila în Taiwan și Delphi Packard Spain din Zaragoza în Turcia.

4. Solicitarea folosește statisticile comerciale EUROSTAT pentru UE-25 pentru a ilustra creșterea substanțială (în valoare) a importurilor în Comunitate de autovehicule în general și autoturisme în particular, între anii 2003 și 2007. În cazul autovehiculelor, importurile au crescut cu 45% și exporturile cu 31%, iar în cazul autoturismelor, importurile au crescut cu 44% și exporturile cu doar 22%. Spania care era, până în 2004, în special, un exportator net de autovehicule și de componente pentru acestea, a devenit un importator net și această tendință continuă, cu un deficit comercial care crește anual.

Solicitantul se referă, în continuare, la statisticile producției de autovehicule[4] pentru a putea demonstra scăderea cotei de piață comunitare între anii 2004 și 2007. Cota de piață a UE-27 în ceea ce privește producția mondială de autovehicule a scăzut de la 28,4% în 2004 la 26,9% în 2007. În aceeași perioadă, producția în valoare absolută a crescut cu 7,5% în UE-27, față de o rată de creștere mondială de 13,3 %. După cum s-a demonstrat în evaluarea[5] de către Comisie a cazurilor FEG anterioare, această scădere a cotei de piață comunitare face parte dintr-o tendință de durată. În anul 2001, cota de piață a UE-27 în ceea ce privește producția mondială de autovehicule era încă de 33,7%.

5. Repercusiunile la nivel local și regional sunt prezentate după cum urmează în solicitare:

Teritoriile afectate de concedieri sunt comunitățile autonome Castilla y León și Aragón, din care provinciile Avila, Salamanca și Zaragoza sunt cele mai afectate, din cauza prezenței pregnante a industriei de autovehicule în aceste zone. Numărul de lucrători în industria autovehiculelor, în general, din Spania a scăzut semnificativ în ultimii patru ani. Numai în 2007, s-au pierdut 10 000 de locuri de muncă în acest sector, iar solicitantul prevede o scădere mai mare în 2008. Numai în industria componentelor pentru autovehicule, număr de lucrători a scăzut de la peste 251 000 în 2004 la 245 000 în 2007. Din cauza prezenței pregnante a industriei de autovehicule în anumite provincii din Castilla y León și din Aragón, acestea fiind afectate semnificativ de reducerea ocupării forței de muncă în acest sector.

În Castilla y León, numărul de șomeri înregistrați a crescut cu 3 % de la 117 479 în ianuarie 2008 la 121 182 în septembrie 2008. În provincia Avila, care este cea mai afectată de concedierile specificate în cadrul acestei solicitări, în special cele din Lear Corporation și din Nissan Motor Ibérica, numărul de șomeri a crescut în cadrul aceleiași perioade cu 12 % de la 7 993 la 8 976.

În Aragón, numărul de șomeri înregistrați a crescut cu 23 %, de la 41 192 în ianuarie 2008 la 50 818 în septembrie 2008. Pentru provincia Zaragoza, care este cea mai afectată de concedierile specificate în cadrul acestei solicitări, numărul de șomeri a crescut în cadrul aceleiași perioade cu 26 %, de la 30 446 la 38 431.

În concluzie, în aceste circumstanțe, concedierile pot fi interpretate ca având un puternic efect negativ asupra economiilor locale.

6. Din cei 1 082 de lucrători concediați, Spania a decis să ofere asistență unui număr de 588 de lucrători, și anume lucrătorii concediați de Lear Corporation și Nachi industrial, ambele cu sediul în Castilla y León și de Delphi Packard Espańa Automotive Connections and Equipments, Auxiliar de Componentes Eléctricos cu sediul în Aragón. Solicitantul menționează că, în cazul lucrătorilor celorlalte întreprinderi din Castilla y León, unde au avut loc mai puține concedieri, nu s-a putut ajunge la un acord cu reprezentanții lucrătorilor și întreprinderilor cu privire la un pachet de măsuri pentru reintegrarea pe piața forței de muncă datorită profilului acestora, predispoziției de a găsi un nou loc de muncă sau a altor motive. În ceea ce privește lucrătorii concediați din regiunea Aragon, solicitantul menționează că cei care se confruntă cu cele mai mari dificultăți în reintegrarea pe piața forței de muncă vor beneficia de asistență din partea FEG. Criteriile utilizate pentru selecție nu au fost numai caracteristicile economice ale regiunii în cauză, dar și aptitudinile, capacitatea de adaptare, sexul și experiența anterioară a lucrătorilor în cauză.

7. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, solicitarea a furnizat următoarele elemente: Autoritățile spaniole au confirmat faptul că această contribuție financiară din FEG (Fondul european de ajustare la globalizare) nu se substituie măsurilor de care sunt responsabile întreprinderile în virtutea dreptului intern sau a acordurilor colective și a demonstrat că acțiunile respective oferă sprijin pentru lucrătorii individuali și nu trebuie folosite pentru a restructura societăți sau sectoare de activitate. Autoritățile spaniole au confirmat faptul că acțiunile eligibile nu primesc asistență din partea altor instrumente financiare comunitare.

În concluzie, având în vedere motivele prezentate mai sus, se propune aprobarea solicitării EGF/2008/004 ES/Castilla y León și Aragón depuse de Spania privind concedierile din douăsprezece întreprinderi din diviziunea 29 a NACE 2 Rev. 2, („fabricarea de autovehicule, remorci și semi-remorci”) în două regiuni învecinate la nivelul NUTS II, Castilla y León (ES41) și Aragón (ES24), deoarece au fost furnizate dovezi care atestă că aceste concedieri sunt rezultatul unor schimbări majore în structura comerțului mondial, care au dus la o gravă perturbare economică, afectând ocuparea forței de muncă și economia locală. A fost propus un ansamblu coordonat de servicii personalizate eligibile și din acesta, contribuția solicitată de la FEG este de 2 694 300 EUR .

Asistența tehnică la inițiativa Comisiei

Articolul 8 alineatul (1) din Regulamentul (CE) nr. 1927/2006 al Parlamentului European și al Consiliului[6] din 20 decembrie 2006 de instituire a Fondului european de ajustare la globalizare stipulează că:

„La inițiativa Comisiei și în limita unui plafon de 0,35 % din resursele financiare disponibile pentru anul în cauză, FEG poate fi utilizat pentru finanțarea activităților de monitorizare, de informare, de sprijin administrativ și tehnic, de audit, de control și de evaluare necesare pentru punerea în aplicare a prezentului regulament.”

Contribuția va fi folosită pentru a acoperi cheltuielile prevăzute la articolul 8 alineatul (1) și articolul 9 alineatul (2) din Regulamentul (CE) nr. 1927/2006, după cum urmează:

8. Informare: Site-ul internet al FEG, care trebuie creat și administrat de Comisie în conformitate cu articolul 9 alineatul (2) din Regulamentul (CE) nr. 1927/2006, va fi actualizat și extins cu regularitate, fiecare element nou fiind tradus în toate limbile comunitare. Dosarul de presă va fi tipărit, iar raportul anual al FEG va fi elaborat, tradus, tipărit și distribuit. De asemenea, diversele publicații și activități audio-vizuale ale Comisiei vor furniza informații privind FEG. Costurile acestor articole sunt estimate la 160 000 de EUR în 2009.

9. Asistență tehnică și administrativă: Grupul de experți privind persoanele de contact ale FEG[7], având 27 de membri, câte unul din fiecare stat membru, va organiza două reuniuni în 2009, la o valoare de 35 000 EUR pe ședință, respectiv un total de 70 000 de EUR.

Comisia va organiza schimbul de bune practici între statele membre, permițând participanților cu experiență în punerea în aplicare a FEG să își creeze o rețea și să fie asistați de un expert care pregătește documentația și rapoartele. Activitatea de creare de rețele este estimată la 160 000 EUR.

10. Evaluare : Activitățile de pregătire pentru evaluarea intermediară a FEG, prevăzute la articolul 17 alineatul (1) litera (a) din Regulamentul (CE) nr. 1927/2006 vor începe în 2009. La începutul anului 2009 se vor efectua primele angajamente în valoare de 300 000 de EUR, în urma unei licitații. Vor fi necesare, de asemenea, credite de plată în valoare de 300 000 de EUR pentru aceste activități de evaluare.

11. În ceea ce privește monitorizarea, auditul și controlul : Nu se prevede nicio contribuție de asistență tehnică din FEG pentru aceste categorii în anul 2009.

12. In cazul în care se aplică plafonul de 0,35%, menționat la articolul 8 alineatul (1) din Regulamentul (CE) nr. 1927/2006, la suma de 500 de milioane de EUR, se stipulează că se pemite punerea la dispoziție a sumei maxime de 1,75 milioane de EUR pentru asistență tehnică, la inițiativa Comisiei, în fiecare an. Suma de 690 000 de EUR, propusă pentru acordarea de asistență tehnică la inițiativa Comisiei în 2009, este cu mult sub plafoanele prevăzute.

În concluzie, din motivele prezentate mai sus, se propune acordarea unei asistențe tehnice la inițiativa Comisiei, în valoare de 690 000 de EUR .

Finanțare

Cuantumul total al bugetului anual disponibil pentru Fondul european de ajustare la globalizare este de 500 milioane EUR.

Ajutoarele propuse de Comisie în cadrul acestui fond se bazează pe informațiile furnizate de solicitant.

Pe baza cererilor de sprijin din partea fondului prezentate de Spania, în care sectorul de autovehicule a fost afectat, valorile totale estimate ale pachetelor coordonate de servicii personalizate care vor trebui finanțate, și valoarea asistenței tehnice acordate la inițiativa Comisiei sunt următoarele:

(în EUR) |

Spain/Castilla y Léon și Aragón | 2 694 300 |

Asistență tehnică | 690 000 |

Total | 3 384 300 |

După examinarea acestor solicitări[8] și ținând cont de cuantumul maxim care poate fi acordat din fond, stabilit în conformitate cu articolul 10 din Regulamentul (CE) nr. 1927/2006, precum și de marja existentă pentru realocarea creditelor, Comisia propune mobilizarea Fondului european de ajustare la globalizare pentru o sumă totală de 3 384 300 EUR , care să fie acordată la rubrica 1a din cadrul financiar.

În urma acordării sprijinului, o cotă de peste 25 % din suma maximă anuală afectată Fondului european de ajustare la globalizare va rămâne disponibilă pentru alocare în ultimele patru luni ale anului 2008, astfel cum prevede articolul 12 alineatul (6) din Regulamentul (CE) nr. 1927/2006.

Prin prezentarea acestei propuneri de mobilizare a fondului, Comisia inițiază procedura simplificată de discuție trilaterală, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două ramuri ale autorității bugetare cu privire la necesitatea utilizării fondului și cu privire la suma solicitată. Comisia invită prima dintre cele două ramuri ale autorității bugetare care ajunge la un acord cu privire la proiectul de propunere de mobilizare, la nivelul politic corespunzător, să informeze cealaltă ramură și Comisia în legătură cu intențiile sale.

În cazul unui dezacord din partea uneia dintre cele două ramuri ale autorității bugetare, va fi organizată o reuniune formală trilaterală.

De asemenea, Comisia va prezenta o cerere de transfer în vederea înscrierii în bugetul 2009 a unor credite de angajament și de plată specifice, astfel cum prevede punctul 28 din Acordul interinstituțional din 17 mai 2006.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunității Europene,

având în vedere Acordul interinstituțional din 17 mai 2006 între Parlamentul European, Consiliu și Comisie privind disciplina bugetară și buna gestiune financiară[9], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[10], în special articolul 12 alineatul (3),

având în vedere propunerea Comisiei[11],

întrucât:

(1) Fondul european de ajustare la globalizare (denumit în continuare „Fondul”) a fost creat pentru a furniza un sprijin suplimentar pentru lucrătorii concediați care suportă consecințele schimbărilor majore în structura comerțului mondial și a le acorda asistență pentru reintegrarea pe piața muncii.

(2) Acordul interinstituțional din 17 mai 2006 permite mobilizarea Fondului în limita unui plafon anual de 500 milioane EUR.

(3) La 29 decembrie 2008, Spania a prezentat o solicitare de mobilizare a Fondului în ceea ce privește concedierile din sectorul autovehiculelor. Solicitarea îndeplinește condițiile pentru fixarea contribuțiilor financiare, astfel cum sunt enunțate în articolul 10 din Regulamentul (CE) nr. 1927/2006, în consecință Comisia propune mobilizarea unei sume de 2 694 300 EUR.

(4) Mai mult, Comisia propune mobilizarea unei sume de 690 000 EUR din cadrul Fondului în vederea acordării de asistență tehnică în conformitate cu articolul 8 din Regulamentul (CE) nr. 1927/2006.

(5) În consecință, Fondul ar trebui să fie mobilizat pentru a oferi o contribuție financiară aferentă solicitării depuse de Spania, precum și pentru a răspunde necesității acordării de asistență tehnică,

DECID:

Articolul 1

În cadrul bugetului general al Uniunii Europene pentru exercițiul financiar 2009, Fondul european de ajustare la globalizare este mobilizat pentru a oferi suma de 3 384 300 EUR în credite de angajament și de plată.

Articolul 2

Prezenta decizie este publicată în Jurnalul Oficial al Uniunii Europene .

Adoptată la Bruxelles,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406, 30.12.2006, p. 1.

[3] Regulamentul (CE) nr. 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice JO L 393, 30.12.2006, p. 1

[4] Date statistice furnizate de Organizația internațională a Producătorilor de Autovehicule.

[5] SEC(2007)881 privind solicitarea EGF/2007/02 FR/Renault și SEC(2007)882 privind solicitarea EGF/2007/01 FR/PSA.

[6] JO L 406, 30.12.2006, p. 1.

[7] http://ec.europa.eu/transparency/regexpert/detail.cfm?ref=2100

[8] Comunicarea către Comisie privind o cerere de mobilizare a Fondului european de ajustare la globalizare, prezentate de Spania [SEC(2009) 322], cuprinzând analiza efectuată de Comisie în privința acestor solicitări și Comunicarea privind asistența tehnică la inițiativa Comisiei, din partea Fondului european de ajustare la globalizare [SEC(2008) 2986].

[9] JO C 139, 14.6.2006, p. 1.

[10] JO L 406, 30.12.2006, p. 1.

[11] JO C […], […], p. […].